รัฐบาลไทย-ข่าวทำเนียบรัฐบาล-กรมการขนส่งทางบก เปิดเผยสถิติการใช้บริการช่องทางชำระภาษีรถประจำปีในเขตกรุงเทพมหานคร ประจำเดือนมีนาคม 2565 ยอดใช้บริการช่องทางออนไลน์เพิ่มขึ้นต่อเนื่อง
วันพุธที่ 27 เมษายน 2565
กรมการขนส่งทางบก เปิดเผยสถิติการใช้บริการช่องทางชําระภาษีรถประจําปีในเขตกรุงเทพมหานคร ประจําเดือนมีนาคม 2565 ยอดใช้บริการช่องทางออนไลน์เพิ่มขึ้นต่อเนื่อง
...
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคม เปิดเผยว่า ปัจจุบันประชาชนสามารถเลือกใช้บริการชําระภาษีรถประจําปีได้หลากหลายช่องทาง โดยเฉพาะบริการรับชําระภาษีรถประจําปีผ่านระบบออนไลน์ ทั้งที่เว็บไซต์กรมการขนส่งทางบก (ขบ.) https://eservice.dlt.go.th หรือผ่านแอปพลิเคชัน DLT Vehicle Tax ซึ่งได้รับความนิยมจากประชาชนเพิ่มมากขึ้นอย่างต่อเนื่อง เนื่องจากเป็นช่องทางที่มีความสะดวก เข้าถึงง่ายได้ทุกที่ อยู่ที่ไหนก็สามารถชําระภาษีรถประจําปีได้ ไม่ต้องเดินทาง ลดความเสี่ยงจากการติดเชื้อไวรัส COVID-19 ทําให้สถิติการชําระภาษีรถประจําปีในเขตกรุงเทพมหานคร ประจําเดือนมีนาคม 2565 โดยเฉพาะผ่านทางเว็บไซต์ https://eservice.dlt.go.th มีผู้ใช้บริการสูงขึ้นถึง 67,482 คัน และผ่านแอปพลิเคชัน DLT Vehicle Tax มีผู้ใช้บริการจํานวน 10,004 คัน โดยเชื่อมั่นว่าหลังจากนี้จะได้รับความนิยมจากประชาชนเจ้าของรถอย่างต่อเนื่อง ในส่วนของสถิติการรับชําระภาษีรถประจําปีที่สํานักงานขนส่งกรุงเทพมหานครพื้นที่ 1 - 5 มีผู้ใช้บริการจํานวน 429,235 คัน บริการเลื่อนล้อต่อภาษี (Drive Thru for Tax) จํานวน 98,486 คัน ในขณะที่การให้บริการชําระภาษีผ่านตู้รับชําระภาษีรถประจําปีอัตโนมัติ (Kiosk) มีผู้ใช้บริการจํานวน 2,049 คัน เคาน์เตอร์เซอร์วิส จํานวน 13,488 คัน ที่ทําการไปรษณีย์ จํานวน 974 คัน และผ่านแอปพลิเคชัน mPAY และ Truemoney Wallet จํานวน 1,135 คัน รวมมียอดผู้ใช้บริการชําระภาษีประจําเดือนมีนาคม 2565 จํานวนทั้งสิ้น 622,853 คัน
รองอธิบดีกรมการขนส่งทางบก กล่าวเพิ่มเติมว่า จากจํานวนผู้ใช้บริการชําระภาษีรถประจําเดือนมีนาคม 2565 โดยเฉพาะจากช่องทางรับชําระภาษีรถประจําปีผ่านระบบออนไลน์ ซึ่งเป็นผลจากการที่ ขบ. มุ่งมั่นพัฒนาบริการรับชําระภาษีรถประจําปีผ่านระบบออนไลน์ เพื่ออํานวยความสะดวกให้ประชาชนเจ้าของรถไม่ต้องเดินทางมาที่สํานักงานขนส่ง ซึ่งจะช่วยลดความเสี่ยงจากการติดเชื้อไวรัส COVID-19 โดยปัจจุบันรองรับรถยนต์และรถจักรยานยนต์ได้ทุกอายุการใช้งาน โดยกรณีเป็นรถที่ค้างชําระภาษีเกินกว่า 1 ปี หรือรถเก๋ง รถกระบะ รถตู้ ที่มีอายุการใช้งานเกิน 7 ปี หรือรถจักรยานยนต์ที่มีอายุการใช้งานเกิน 5 ปี ต้องนํารถเข้าตรวจและมีผล “ผ่าน” การตรวจสภาพรถจากสถานตรวจสภาพรถเอกชน (ตรอ.) ก่อนดําเนินการชําระภาษีรถผ่านช่องทางออนไลน์ที่เว็บไซต์กรมการขนส่งทางบก https://eservice.dlt.go.th หรือผ่านแอปพลิเคชัน DLT Vehicle Tax รอรับเครื่องหมายแสดงการเสียภาษีและใบเสร็จรับเงินทางไปรษณีย์ ภายใน 5 วันทําการ นับจากวันชําระเงิน ซึ่งเจ้าของรถสามารถชําระภาษีรถล่วงหน้าได้ภายใน 90 วัน ก่อนวันที่ภาษีรถสิ้นอายุ สําหรับกรณีรถที่สูญหาย ชํารุดและอยู่ระหว่างการซ่อม หรือเลิกใช้แล้ว เจ้าของรถต้องมาติดต่อขอแจ้งการหยุดใช้รถต่อนายทะเบียน ณ สํานักงานขนส่งที่รถจดทะเบียนไว้ทันที หากไม่แจ้งการหยุดใช้รถและปล่อยให้รถค้างชําระภาษีถึง 3 ปี ทะเบียนรถจะถูกระงับ ทําให้ไม่สามารถดําเนินการทางทะเบียนรถได้ และจะต้องชําระภาษีรถที่ค้างชําระย้อนหลังอีกด้วย ทั้งนี้ หากเจ้าของรถมีความประสงค์ขอใช้รถต่อในภายหลัง สามารถดําเนินการแจ้งใช้รถดังกล่าวได้ เพียงใช้หลักฐานคู่มือจดทะเบียนรถ สําเนาบัตรประจําตัวประชาชน แผ่นป้ายทะเบียนรถ แบบคําขอแจ้งใช้รถที่แจ้งไม่ใช้รถไว้ และหลักฐาน พ.ร.บ. คุ้มครองผู้ประสบภัยจากรถ